CELEX: 62013CN0660
Language: sl
Date: 2013-12-13 00:00:00
Title: Zadeva C-660/13: Tožba, vložena 13. decembra 2013 – Svet Evropske unije proti Evropski komisiji

15.2.2014   
            
            
               SL
            
            
               Uradni list Evropske unije
            
            
               C 45/26
            
         Tožba, vložena 13. decembra 2013 – Svet Evropske unije proti Evropski komisiji
   (Zadeva C-660/13)
   2014/C 45/43
   Jezik postopka: angleščina
   
      Stranki
   
   
      Tožeča stranka: Svet Evropske unije (zastopniki: A. De Elera, E. Finnegan, P. Mahnič Bruni, agenti)
   
      Tožena stranka: Evropska komisija
   
      Predlogi tožeče stranke
   
   
               —
            
            
               razveljavitev Sklepa Komisije C(2013) 6355 final z dne 3. oktobra 2013 o podpisu dodatka k memorandumu o soglasju glede finančnega prispevka Švice,
            
         
               —
            
            
               ohranitev učinkov Sklepa do sprejetja novega sklepa, in
            
         
               —
            
            
               naložitev plačila stroškov toženi stranki.
            
         
      Tožbeni razlogi in bistvene trditve
   
   
               1.
            
            
               Svet je s tožbo na podlagi člena 263 PDEU predlagal razveljavitev Sklepa Komisije C(2013) 6355 final z dne 3. oktobra 2013 o podpisu dodatka k memorandumu o soglasju glede finančnega prispevka Švice (v nadaljevanju: izpodbijani sklep) (1).
            
         
               2.
            
            
               Svet izpodbijani sklep, s katerim je Komisija za podpis zgoraj navedenega memoranduma brez predhodne odobritve Sveta pooblastila dva svoja člana, šteje za nezakonitega, ker krši temeljna načela prava Unije, zagotovljena s Pogodbama. Natančneje, tožba za razveljavitev temelji na dveh tožbenih razlogih:
               
                           1.
                        
                        
                           Sklep Komisije krši načelo delitve pristojnosti, določeno v členu 13(2) PEU, in, posledično, načelo institucionalnega ravnovesja.
                        
                     
                           2.
                        
                        
                           Ravnanje Komisije, ki je privedlo do sprejetja sklepa in podpisa memoranduma, krši načelo lojalnega sodelovanja, določeno v členu 13(2) PEU.
                        
                     
         
               3.
            
            
               Glede na prvi tožbeni razlog naj bi Komisija s tem, da je memorandum s Švico podpisala sama v imenu Unije in brez predhodne odobritve Sveta, kršila načelo delitve pristojnosti, določeno v členu 13(2) PEU, ker je prevzela pooblastilo o oblikovanju politike Unije, ki je na podlagi člena 16 PEU v pristojnosti Sveta, in s tem kršila načelo institucionalnega ravnovesja.
            
         
               4.
            
            
               Kar zadeva drugi tožbeni razlog, Svet meni, da je Komisija s svojim ravnanjem kršila načelo lojalnega sodelovanja iz štirih razlogov: 1. namerno se je vmešala v pristojnosti, ki jih ima Svet na podlagi člena 16 PEU, s čimer je kršila načelo delitve pristojnosti, določeno v členu 13(2) PEU, in, posledično, načelo institucionalnega ravnovesja; 2. namerno in enostransko ni upoštevala vloge držav članic na tem področju, pri čemer je kršila načelo prenosa pristojnosti, določeno v členu 4(3) PEU; 3. namerno je ravnala tako, da je postalo prizadevanje Sveta, da bi popravil položaj, ki ga ustvarila Komisija, neučinkovito, in 4. namerno je delovala tako, da je ogrozila načelo enotnosti zunanjega zastopanja Unije.
            
         
      (1)  Dokument Komisije C(2013) 6355 final z dne 3. oktobra 2013.